**Prešov** (unk. *Eperjes*, saks. *Preschau* tai *Eperies*, puol. *Preszów*, ukr. Пряшів, *Prjašiv*, romaniksi *Peryeshis*) on kaupunki Slovakian itäosissa. Noin 90 000 asukkaan kaupunki on väkiluvultaan Slovakian kolmanneksi suurin kaupunki. Prešov sijaitsee 33 kilometriä Košicen kaupungista pohjoiseen. Kaupungissa toimii Prešovin yliopisto.

Maantiede
---------

Prešov sijaitsee Itä-Slovakiassa Košicen altaassa. Sitä ympäröivät Slanské vrchyn ja Šarišská vrchovinan kukkulajonot. Kaupungin halki virtaavat Torysa- ja Sekčovjoet. Vanhakaupunki on 255 metrin korkeudessa merenpinnasta.

Vuoden keskilämpötila Prešov on 8,6 astetta. Lämpimpin kuukausi on heinäkuu, jolloin lömpötila on keskimäärin 19,5 astetta, ja kylmin kuukausi tammikuu, jolloin lämpötila on keskimäärin –3,5 astetta. Keskimääräinen sadanta on 631 millimetriä vuodessa, ja lunta on talvisin 30–42 vuorokautta.

Historia
--------

Alueella oletetaan olleen asutusta jo paleoliittisella kaudella. Vanhimmat löydöt ovat työkalut ja mammutin luut 28 000 vuoden takaa.*lähde?*

1000-luvun lopulla kaupungista tuli osa Unkarin kuningaskuntaa ja kaupunkiin asettui unkarilaisia sotilaita. Tarinan mukaan kaupungin on perustanut Unkarin kuningas Béla II ja nimennyt sen lähistöllä kasvaneiden mansikoiden mukaan.

Prešov mainitaan nimeltä ensimmäisen kerran vuodelta 1247 olevassa asiakirjassa. Siitä tuli 1374 kuninkaallinen vapaakaupunki. Se liittyi vuonna 1480 niin sanottuun Pentapolitanaan, johon kuului viisi nykyisin itäisessä Slovakiassa olevaa kaupunkia. Prešov oli 1500–1600-luvuilla Unkarin kuningaskunnan uskonpuhdistuksen keskus.

Prešov oli ensimmäisen maailmansodan jälkimainingeissa vallankumouskeskus. Kaupungintalon ikkunasta julistettiin 16. kesäkuuta 1919 lokakuun vallankumouksen hengessä Slovakian neuvostotasavallan perustamisen. Valtio jäi lyhytikäiseksi.

Kommunistisen Tšekkoslovakian aikakaudella vuoden 1948 jälkeen Prešovista tuli teollisuuden keskus. Kaupungin väkiluku kasvoi nopeasti 1950 vuoden 28 000 asukkaasta 52 000 asukkaaseen vuoteen 1970 mennessä ja saavutti nykyisen asukaslukunsa noin vuonna 1990, jonka jälkeen väkiluku on pysynyt lähes samana.

Väestö
------

Prešov on Bratislavan ja Košicen jälkeen Slovakian kolmanneksi suurin kaupunki. Vuoden 2011 väestönlaskennan mukaan Prešovissa asui 91 782 asukasta. Vuonna 2016 asukasluvuksi arvioitiin 89 618.

Prešovin asukkaista 81,1 prosenttia ilmoitti vuoden 2011 väestönlaskennassa olevansa slovakkeja. Suurimmat vähemmistöt olivat romanit (1,7 prosenttia) ja ruteenit (1,6 prosenttia). Peräti 13,8 prosenttia asukkaista ei ilmoittanut kansallisuuttaan. Uskonnoltaan 55,3 prosenttia ilmoitti olevansa roomalaiskatolisia, 8,9 prosenttia kreikkalaiskatolisia, 4,0 prosenttia luterilaisia ja 1,5 prosenttia ortodokseja. 17,1 prosenttia ei ilmoittanut mitään uskontoa.

Urheilu
-------

Prešov tunnetaan erityisesti käsipallokaupunkina. HT Tatran Prešov on dominoinut Slovakian liigaa koko 2000-luvun.

Jääkiekkojoukkue HC MV Transport Prešov pelasi kaudella 2022/23 Extraligassa. Se on voittanut Slovakian mestaruuden vuonna 1932.

FC Tatran Prešov on Slovakian vanhin jalkapallojoukkue. Nykyään se pelaa maan toiseksi korkeimmalla sarjatasolla.

Ystävyyskaupungit
-----------------

Prešovin ystävyyskaupunkeja ovat:

|  |  |  |
| --- | --- | --- |
| * Italia Brugherio, Italia
* Kreikka Keratsini, Kreikka
* Ranska La Courneuve, Ranska
* Unkari Nyíregyháza, Unkari
* Puola Nowy Sącz, Puola
* Bulgaria Gabrovo, Bulgaria
 |  | * Ukraina Mukatševo, Ukraina
* Yhdysvallat Pittsburgh, Yhdysvallat
* Tšekki Praha 10, Tšekki
* Saksa Remscheid, Saksa
* Israel Rishon LeZion, Israel
 |

Panoraama Prešovin keskustaan.

Lähteet
-------

1. ↑  Mesto Prešov Mesto Prešov. Viitattu 30.5.2023. (slovakiksi)
2. ↑  Prešov Mesto Prešov.  Arkistoitu 14.11.2017. Viitattu 13.11.2017. (slovakiksi)
3. ↑  Geography of Prešov GOPresov. Viitattu 13.11.2017. (englanniksi)
4. ↑  Eperjes (Prešov, Eperies Sk) Protestáns Honlap.  (unkariksi) (slovakiksi) (saksaksi) (englanniksi)
5. ↑  Tibor Horváth: "Szlovákia". s. 140 (unkariksi)*lähde tarkemmin?*
6. ↑  Prešov *Encyclopædia Britannica*.  2017. Encyclopædia Britannica. Viitattu 13.11.2017. (englanniksi)
7. 1 2  Prešov *Slovakia.travel*. SACR. Viitattu 13.11.2017. (englanniksi)
8. ↑  Slovakia: Regions and Major Cities  6.6.2017. Thomas Brinkhoff. Viitattu 13.11.2017. (englanniksi)
9. ↑  TAB. 115 Obyvateľstvo podľa pohlavia a národnosti (pdf) Štatistický úrad SR.  Arkistoitu 14.11.2017. Viitattu 13.11.2017. (slovakiksi)
10. ↑  TAB. 118 Obyvateľstvo podľa pohlavia a náboženského vyznania (pdf) Štatistický úrad SR.  Arkistoitu 14.11.2017. Viitattu 13.11.2017. (slovakiksi)
11. ↑  ÚSPECHY NÁŠHO TEAMU TATRAN Prešov. Viitattu 30.5.2023. (slovakiksi)
12. ↑  Klub HC 21 Prešov.  Arkistoitu 5.6.2023. Viitattu 30.5.2023. (slovakiksi)
13. ↑  História nášho klubu FC Tatran Prešov.  Arkistoitu. Viitattu 39.5.2023. (slovakiksi)
14. ↑  Partnerské mestá Mesto Prešov. Viitattu 30.5.2023. (slovakiksi)

Aiheesta muualla
----------------

* Kuvia tai muita tiedostoja aiheesta **Prešov** Wikimedia Commonsissa